Randy Newman

**Randy Newman** (født **Randall Stuart Newman**, 28. november 1943 i Los Angeles) er en Oscar-vinnende amerikansk sanger, pianist og låtskriver. I 2013 ble han innvotert i Rock and Roll Hall of Fame.

## Karriere
Pianisten Randy Newman er utdannet innen klassisk musikk. Han begynte på midten av 1960-tallet med å skrive sanger for andre artister, deriblant Judy Collins og Alan Price. Han platedebuterte i 1968 med den klassiskinspirerte *Randy Newman Creates Something New Under the Sun*. Platen ble omfavnet av kritikere og musikkintellektuelle, men oversett av det store publikum. Året etter ga han ut antitesen til debutplaten, den skitne og countryinspirerte *12 Songs*. Igjen jublet kritikerne, men platesalget var dårlig. Samme år spilte Harry Nilsson og Newman inn platen *Nilsson Sings Newman*. Newman fikk sin første kommersielle opptur med *Sail Away* (1973). Platen regnes i dag som Newmans mesterverk, der han kombinerer det klassiske fra debutplaten med det røffe fra *12 Songs*. På 70-tallet fikk Newman hjelp av drevne musikere, for eksempel Ry Cooder, The Eagles, Toto, Jim Keltner og Klaus Voormann.

### Short People
I 1977 fikk Newman sin første og eneste hitlåt, *Short People*, hentet fra albumet *Little Criminals*. Sangen synges i «jeg-form» og handler om en mann som hater kortvokste mennesker. Det hele var et humoristisk spark mot intoleranse og rasisme, men ironien gikk over hodet på flere kortvokste mennesker. Spøk ble til alvor da Newman mottok dødstrusler. I staten Maryland forsøkte man å få en egen lov som skulle forby spilling av *Short People*, men søknad ble henlagt da det var grunnlovsstridig (ytringsfrihet).

### 1980 og fremover
Newman ga ut to plater på 80-tallet: *Trouble In Paradise* (1983) og *Land Of Dreams* (1988). På sistnevnte fikk han hjelp av Dire Straits. I 1985 var han med å på skrive filmen *The Three Amigos* (med Chevy Chase, Steve Martin og Martin Short). Sommeren 1999 ga han ut *Bad Love* som – i likhet med samtlige av Newmans plater – ble svært kritikerrost. I 2008 kom hans foreløpig siste utgivelse "Harps and Angels".

Newman regnes i dag som en av pop-rockens sanne originaler, og nyter stor respekt fra blant andre Paul McCartney og Brian Wilson. Han har tilnavnet «Rockens Mark Twain».

### Filmmusikk
Newman tjener svært lite penger på sine soloplater. Hans største inntektskilde er de mange filmmusikkplatene han har laget. Det er særlig hans samarbeid med Pixar/Disney som er innbringende, takket være filmmusikken til *[[Toy Story]]*, *[[Toy Story 2]]*, *[[Monsterbedriften]]*, *[[Småkryp]]* og *[[Biler (film)|Biler]]*. Andre filmer Newman har laget musikken til er *[[Slekten er verst]]*, *[[The Awakenings]]*, *[[Cold Turkey]]*, *[[Performance]]*, *[[The Paper]]*, *[[Parenthood]]*, *[[Ragtime]]*, *[[The Three Amigos]]* og *[[Svigers er aller verst]]*. I 2002 vant han Oscar for beste sang (i konkurranse med Paul McCartney og Sting) for sin sang *[[If I Didn't Have You]]* fra *[[Monsterbedriften]]*. Før han vant, hadde Newman 15 tidligere Oscar-nominasjoner på samvittigheten.

Newman vant også Oscar for beste sang for «We Belong Together» fra *[[Toy Story 3]]* (2010).

### Randy Newman i Norge
* 8. mai 1978, Club7 i Oslo
* 1. november 1979, Oslo Konserthus
* 2. februar 1983, Oslo Konserthus
* 7. februar 1989, Sardines i Oslo
* 18. november 2008, Sentrum Scene i Oslo (Avlyst/utsatt på ubestemt tid)
* 28. april 2010, Sentrum Scene i Oslo
* 30. april 2010, Grieghallen i Bergen

## Diskografi
* *Randy Newman Creates Something New Under The Sun* (1968) 
* *12 Songs* (1970) 
* *Live* (1971) 
* *Sail Away* (1972) 
* *Good Old Boys* (1974) 
* *Little Criminals* (1977)
* *Born Again* (1979) 
* *Trouble In Paradise* (1983) 
* *Land Of Dreams* (1988) 
* *Faust* (1995) 
* *Bad Love* (1999)
* *The Randy Newman Songbook volume 1* (2003) (nyinnspillinger av tidlige utgitte sanger)
* *Harps and Angels* (2008)
*Dark Matter (2017)

## Referanser


## Eksterne lenker
* 
* 
* 
*